**Karánsebes története**

**A középkorban**

A Temes jobb oldalán fekvő Sebes ([1325](https://hu.wikipedia.org/wiki/1325): Sebus, [1365](https://hu.wikipedia.org/wiki/1365): Sebusvar) és a bal parti Karán (Karan, [1376](https://hu.wikipedia.org/wiki/1376)) a [15. századtól](https://hu.wikipedia.org/wiki/15._sz%C3%A1zad) fogva képezett egységes települést ([1452](https://hu.wikipedia.org/wiki/1452)-ben még Karan et Sebes, [1464](https://hu.wikipedia.org/wiki/1464)-ben már Karansebes). Egy másik vélemény szerint Karánban voltaképp a várostól 17 km-re északra fekvő [Kavaránt](https://hu.wikipedia.org/wiki/Kavar%C3%A1n) kell keresni, melynek neve a többi Sebestől való megkülönböztetésül tapadt a városéhoz.

Sebes vára a [13. században](https://hu.wikipedia.org/wiki/13._sz%C3%A1zad) épült, és bár sohasem volt különösebben erős, de stratégiai jelentőséggel bírt. Sebes a [14. században](https://hu.wikipedia.org/wiki/14._sz%C3%A1zad) oláh (román) kerület székhelyét képezte. A román nemesség nagy számban tért át a nyugati egyházi rítusra, [1376](https://hu.wikipedia.org/wiki/1376)–[1382](https://hu.wikipedia.org/wiki/1382)-ben [Szörényi püspökség](https://hu.wikipedia.org/w/index.php?title=Sz%C3%B6r%C3%A9nyi_p%C3%BCsp%C3%B6ks%C3%A9g&action=edit&redlink=1) is létezett és a [ferencesek](https://hu.wikipedia.org/wiki/Ferencesek) [1400](https://hu.wikipedia.org/wiki/1400)-ig a városban működtek. A 14–[15. században](https://hu.wikipedia.org/wiki/15._sz%C3%A1zad) felváltva hol [oppidumnak](https://hu.wikipedia.org/wiki/Mez%C5%91v%C3%A1ros), hol [civitasnak](https://hu.wikipedia.org/w/index.php?title=Civitas&action=edit&redlink=1) nevezték.

[1365](https://hu.wikipedia.org/wiki/1365)-ben a [Buda](https://hu.wikipedia.org/wiki/Buda_%28t%C3%B6rt%C3%A9nelmi_telep%C3%BCl%C3%A9s%29) felé tartó [V. (Palaiologosz) János](https://hu.wikipedia.org/wiki/V._I%C3%B3ann%C3%A9sz_biz%C3%A1nci_cs%C3%A1sz%C3%A1r) bizánci császárt nagy pompával fogadták itt. A [törökök](https://hu.wikipedia.org/wiki/Oszm%C3%A1n_Birodalom) ellen háborúzó [Zsigmond király](https://hu.wikipedia.org/wiki/Zsigmond_magyar_kir%C3%A1ly) többször is megszállt a városban: először [1419](https://hu.wikipedia.org/wiki/1419). [november 28-án](https://hu.wikipedia.org/wiki/November_28.), [1428](https://hu.wikipedia.org/wiki/1428) őszén több ízben is, végül [1429](https://hu.wikipedia.org/wiki/1429). [november 30-án](https://hu.wikipedia.org/wiki/November_30.).

[1429](https://hu.wikipedia.org/wiki/1429) és [1435](https://hu.wikipedia.org/wiki/1435) között a [Német Lovagrend](https://hu.wikipedia.org/wiki/N%C3%A9met_Lovagrend) birtokolta várát. [1432](https://hu.wikipedia.org/wiki/1432)-ben [Vlad Dracul](https://hu.wikipedia.org/wiki/Vlad_Dracul) és a törökök feldúlták. Hunyadi János [1447](https://hu.wikipedia.org/wiki/1447). [október 18-án](https://hu.wikipedia.org/wiki/Okt%C3%B3ber_18.) és [1453](https://hu.wikipedia.org/wiki/1453). [október 29-én](https://hu.wikipedia.org/wiki/Okt%C3%B3ber_29.), [1455](https://hu.wikipedia.org/wiki/1455)-ben [Kapisztrán Szent János](https://hu.wikipedia.org/wiki/Kapisztr%C3%A1n_Szent_J%C3%A1nos) időzött itt. [1497](https://hu.wikipedia.org/wiki/1497)-ben Buda város kiváltságaival ruházták föl, [1498](https://hu.wikipedia.org/wiki/1498)-ban [pallosjogot](https://hu.wikipedia.org/wiki/Pallosjog) kapott. Városi kiváltságait az [erdélyi](https://hu.wikipedia.org/wiki/Erd%C3%A9ly) fejedelmek többször is megerősítették.

[1509](https://hu.wikipedia.org/wiki/1509)-ben a törökök eredménytelenül ostromolták.

**Az Erdélyi Fejedelemség végvidékén**

Történetének fénykora az [Erdélyi Fejedelemség](https://hu.wikipedia.org/wiki/Erd%C3%A9lyi_Fejedelems%C3%A9g) idejére esik. Az [1530-as évektől](https://hu.wikipedia.org/wiki/1530-as_%C3%A9vek) [1658](https://hu.wikipedia.org/wiki/1658)-ig a [Lugos–karánsebesi Bánság](https://hu.wikipedia.org/w/index.php?title=Lugos%E2%80%93kar%C3%A1nsebesi_B%C3%A1ns%C3%A1g&action=edit&redlink=1) egyik székhelye volt. Fontos kereskedelmi utak haladtak át rajta. Híresek voltak az itteni szűcsök.

[1552](https://hu.wikipedia.org/wiki/1552)-ben polgárai kérésére [Castaldo császári tábornok](https://hu.wikipedia.org/wiki/Giovanni_Battista_Castaldo) Alessandro Cavalini da Urbino hadmérnököt küldte a vár kijavítására, de [Temesvár](https://hu.wikipedia.org/wiki/Temesv%C3%A1r) eleste után, mivel Cavalini da Urbino még nem érkezett meg, Glesán János bán a városi tanáccsal egyetértésben várát átadta a töröknek. A törökök [1554](https://hu.wikipedia.org/wiki/1554)-ben [Petrovics Péternek](https://hu.wikipedia.org/wiki/Petrovics_P%C3%A9ter) adományozták, aki tornyokkal erősítette meg.

Lakosságát ebben a két évszázadban több ellentét osztotta meg. A lakók túlnyomó többsége román etnikumú volt, bár magyarok és kisebb számban szerbek is lakták. A közösségen belül szemben álltak egymással polgárok és nemesek, fejedelem- és császárpártiak, [reformátusok](https://hu.wikipedia.org/wiki/K%C3%A1lvinizmus) és katolikusok.

Az [1564](https://hu.wikipedia.org/wiki/1564)-es [tordai](https://hu.wikipedia.org/wiki/Torda) országgyűlés elrendelte, hogy templomát felváltva használják a katolikusok és a reformátusok. [1581](https://hu.wikipedia.org/wiki/1581)-ben azonban már kizárólag a reformátusoké volt a templom és több évtizeden át nem is szolgált a városban állandó katolikus pap. [1625](https://hu.wikipedia.org/wiki/1625)-től [1642](https://hu.wikipedia.org/wiki/1642)-ig [George Buitul](https://hu.wikipedia.org/wiki/George_Buitul) és [jezsuita](https://hu.wikipedia.org/wiki/J%C3%A9zus_T%C3%A1rsas%C3%A1ga) rendtársai missziós plébániát irányítottak.

Itt működött a román anyanyelvű reformátusság egyik legerősebb közössége. [1582](https://hu.wikipedia.org/wiki/1582)-ben [Tordasi Mihály](https://hu.wikipedia.org/w/index.php?title=Tordasi_Mih%C3%A1ly&action=edit&redlink=1) püspök megbízásából Pestisi Mózes (Moisi Peștiși) lugosi prédikátorral és Archirie [vajdahunyadi](https://hu.wikipedia.org/wiki/Vajdahunyad) [esperessel](https://hu.wikipedia.org/wiki/Esperes) együtt Hercse István (Ștefan Herce) helybeli román [szuperintendens](https://hu.wikipedia.org/wiki/Szuperintendens) és Efrem Zăcan tanító készítette el ([Heltai Gáspár](https://hu.wikipedia.org/wiki/Heltai_G%C3%A1sp%C3%A1r) nyomán) az [Ószövetség](https://hu.wikipedia.org/wiki/%C3%93sz%C3%B6vets%C3%A9g) nagy hatású [román](https://hu.wikipedia.org/wiki/Rom%C3%A1n_nyelv) fordítását, a [Szászvárosi Ószövetséget](https://hu.wikipedia.org/wiki/Sz%C3%A1szv%C3%A1rosi_%C3%93sz%C3%B6vets%C3%A9g) (Palie de la Orăștie). Idősebb [Mihai Halici](https://hu.wikipedia.org/w/index.php?title=Id._Mihai_Halici&action=edit&redlink=1) (Halics Mihály) zsoltároskönyvet szerkesztett és valószínűleg ő az első, kéziratos román–[latin](https://hu.wikipedia.org/wiki/Latin_nyelv) szótár szerzője is. Fia [1674](https://hu.wikipedia.org/wiki/1674)-ben román nyelvű, magyar helyesírású [pentameteres](https://hu.wikipedia.org/wiki/Pentameter) költeményt írt [Pápai Páriz Ferenchez](https://hu.wikipedia.org/wiki/P%C3%A1pai_P%C3%A1riz_Ferenc), [bázeli](https://hu.wikipedia.org/wiki/B%C3%A1zel) egyetemi doktorrá avatása alkalmából.

[1595](https://hu.wikipedia.org/wiki/1595)-ben innen indult győzelmes bánáti hadjáratára [Borbély György](https://hu.wikipedia.org/wiki/Borb%C3%A9ly_Gy%C3%B6rgy). [1600](https://hu.wikipedia.org/wiki/1600). [június 25-én](https://hu.wikipedia.org/wiki/J%C3%BAnius_25.) [Vitéz Mihály](https://hu.wikipedia.org/wiki/II._Mih%C3%A1ly_havasalf%C3%B6ldi_fejedelem) látogatta meg. [1603](https://hu.wikipedia.org/wiki/1603) tavaszán a városi tanács németellenes frakciója [Székely Mózes](https://hu.wikipedia.org/wiki/Sz%C3%A9kely_M%C3%B3zes_erd%C3%A9lyi_fejedelem) kezére juttatta.

Székely Mózes itt hagyta családját, amíg ő csapataival továbbindult. Valószínűleg itt született azonos nevű fia és itt halt meg a pestisjárványban felesége, Kornis Anna és nagyobbik fia, Székely István. A [vaskapui](https://hu.wikipedia.org/wiki/Vaskapu-h%C3%A1g%C3%B3) mészárlás után aztán itt keresett menedéket a Székely Mózes-párti főurak és a megmaradt [gyulafehérváriak](https://hu.wikipedia.org/wiki/Gyulafeh%C3%A9rv%C3%A1r) nagy része. Nemsokára azonban a [Basta](https://hu.wikipedia.org/wiki/Giorgio_Basta) által kinevezett Lódi Simon bán szerb martalócai szorongatták a várost. A környékbeli falvakat elpusztították, sok lakosát rabszolgának adták el és kifosztották a polgárságot. A rácokat végül a császári biztosok által fegyverekkel támogatott polgárok felkelése űzte ki a városból, [1604](https://hu.wikipedia.org/wiki/1604)-ben.

[1605](https://hu.wikipedia.org/wiki/1605)-ben [Bocskai István](https://hu.wikipedia.org/wiki/Bocskai_Istv%C3%A1n) kezére került és hosszabb ideig a fejedelmek birtoka maradt. Helyőrsége [1626](https://hu.wikipedia.org/wiki/1626)-ban kétszáz lovasból és kétszáz gyalogos katonából állt.

[1644](https://hu.wikipedia.org/wiki/1644)-től tizenöt éven át [Barcsay Ákos](https://hu.wikipedia.org/wiki/Barcsay_%C3%81kos) töltötte be az utolsó lugos–karánsebesi bán tisztét, aki hivatala alatt itt is lakott. [1658](https://hu.wikipedia.org/wiki/1658)-ban ő engedte át a várost a törököknek.

**Az osztrák–török háborúk**

Utolsó református lelkésze, [Fogarasi Ferenc](https://hu.wikipedia.org/wiki/Fogarasi_Ferenc) a török elől [Vízaknára](https://hu.wikipedia.org/wiki/V%C3%ADzakna) menekült. Az állandó háborúságok miatt a következő hat évtizedben különösen nemesi lakossága költözött át folyamatosan [Hunyad vármegyébe](https://hu.wikipedia.org/wiki/Hunyad_v%C3%A1rmegye).

[1688](https://hu.wikipedia.org/wiki/1688)-ban [Friedrich Veterani](https://hu.wikipedia.org/wiki/Johann_Friedrich_Ambrosius_von_Veterani) tábornok császári serege foglalta el. Ezután két év alatt háromszor cserélt gazdát, míg [1691](https://hu.wikipedia.org/wiki/1691)-ben újra császári kézre jutott. [1692](https://hu.wikipedia.org/wiki/1692)-ben itt tartózkodott [Zrínyi Ilona](https://hu.wikipedia.org/wiki/Zr%C3%ADnyi_Ilona). [1694](https://hu.wikipedia.org/wiki/1694)-ben Veterani [óolasz bástyákkal](https://hu.wikipedia.org/w/index.php?title=%C3%93olasz_b%C3%A1stya&action=edit&redlink=1) építtette újra a várat. [1695](https://hu.wikipedia.org/wiki/1695) nyarán Macskási Péter szörényi alispán visszavert kétezer török és [kuruc](https://hu.wikipedia.org/wiki/Kurucok) ostromlót, szeptemberben azonban a törökök bevették. A császáriak [1697](https://hu.wikipedia.org/wiki/1697)-ben foglalták vissza, de [1698](https://hu.wikipedia.org/wiki/1698) nyarán Dzsafer [temesvári](https://hu.wikipedia.org/wiki/Temesv%C3%A1r) [pasa](https://hu.wikipedia.org/wiki/Pasa) 2500 fővel megtámadta és a külső palánkját felperzselte. [1699](https://hu.wikipedia.org/wiki/1699)-ben, a [karlócai béke](https://hu.wikipedia.org/wiki/Karl%C3%B3cai_b%C3%A9ke) értelmében [Marsigli](https://hu.wikipedia.org/wiki/Luigi_Ferdinando_Marsigli) hozzálátott a vár lerombolásához, de [1701](https://hu.wikipedia.org/wiki/1701)-ben visszaadták a töröknek.

[1717](https://hu.wikipedia.org/wiki/1717)-ben négyszáz házból állt. [1718](https://hu.wikipedia.org/wiki/1718)-ban a császáriak újra elfoglalták. Húszéves nyugalmat követően a törökök [1738](https://hu.wikipedia.org/wiki/1738)-ban ismét feldúlták. Ezután a császáriak vár maradványait is lerombolták.

[1741](https://hu.wikipedia.org/wiki/1741). [június 4-én](https://hu.wikipedia.org/wiki/J%C3%BAnius_4.) itt zajlott le az a [Habsburg](https://hu.wikipedia.org/wiki/Habsburg_Birodalom)–[török](https://hu.wikipedia.org/wiki/Oszm%C3%A1n_Birodalom) békekongresszus, amelyen megállapították a két birodalom új határát.

**A Határőrvidéken**

A város mai utcaszerkezetét a katonai adminisztráció alkotta meg tudatos tervezéssel, [1780](https://hu.wikipedia.org/wiki/1780) és [1828](https://hu.wikipedia.org/wiki/1828) között. [1783](https://hu.wikipedia.org/wiki/1783)-ban csatolták az [Oláh–Illír Határőrezred](https://hu.wikipedia.org/wiki/Hat%C3%A1r%C5%91rvid%C3%A9k) területéhez, majd [1803](https://hu.wikipedia.org/wiki/1803)-ban az ezred székhelyévé tették. [1845](https://hu.wikipedia.org/wiki/1845)-től az Oláh-Bánáti (később Román-Bánáti) Határőrezred székhelye volt. Fegyvergyár, négyosztályos, német tannyelvű ún. [normaiskola](https://hu.wikipedia.org/wiki/Normaiskola) és tisztképző ezrediskola működött benne. [1823](https://hu.wikipedia.org/wiki/1823)-ig öt, azután három [ortodox](https://hu.wikipedia.org/wiki/Ortodox_kereszt%C3%A9nys%C3%A9g) egyházközséget alkotott és [1723](https://hu.wikipedia.org/wiki/1723)-ban újraszervezték római katolikus plébániáját is. [Szefárd](https://hu.wikipedia.org/wiki/Szef%C3%A1rdok) zsidók talán már 1717 előtt betelepedtek [Versecről](https://hu.wikipedia.org/wiki/Versec), [Belgrádból](https://hu.wikipedia.org/wiki/Belgr%C3%A1d) és [Nikápolyból](https://hu.wikipedia.org/wiki/Nik%C3%A1poly), első [askenázi](https://hu.wikipedia.org/wiki/Asken%C3%A1zik) lakói a 18. század folyamán [Pozsonyból](https://hu.wikipedia.org/wiki/Pozsony) és [Budáról](https://hu.wikipedia.org/wiki/Buda_%28t%C3%B6rt%C3%A9nelmi_telep%C3%BCl%C3%A9s%29) költöztek ide.

[1788](https://hu.wikipedia.org/wiki/1788)-ban itt zajlott le a karánsebesi csata a császári hadak különböző alakulatai között, amelyek egymást török csapatoknak hitték. Ezután a törökök akadálytalanul törtek be a városba és felégették.

[1827](https://hu.wikipedia.org/wiki/1827)-től gyógyszertár működött benne. [1830](https://hu.wikipedia.org/wiki/1830)–[1831](https://hu.wikipedia.org/wiki/1831)-ben [Maderspach Károly](https://hu.wikipedia.org/wiki/Maderspach_K%C3%A1roly) vashidat épített a Temesen. Katonai jelentősége megcsappant, amikor előbb [1838](https://hu.wikipedia.org/wiki/1838)-ban a [zászlóaljparancsnokságot](https://hu.wikipedia.org/wiki/Z%C3%A1szl%C3%B3alj) helyezték át [Fehértemplomba](https://hu.wikipedia.org/wiki/Feh%C3%A9rtemplom), majd [1853](https://hu.wikipedia.org/wiki/1853)-ban a [dandárparancsnokságot](https://hu.wikipedia.org/wiki/Dand%C3%A1r) [Orsovára](https://hu.wikipedia.org/wiki/Orsova). [Bem](https://hu.wikipedia.org/wiki/Bem_J%C3%B3zsef) hadserege [1849](https://hu.wikipedia.org/wiki/1849). [április 16-án](https://hu.wikipedia.org/wiki/%C3%81prilis_16.) Bem vonult be a városba. [1849](https://hu.wikipedia.org/wiki/1849). [augusztus 19-én](https://hu.wikipedia.org/wiki/Augusztus_19.) itt tette le a fegyvert [Lázár Vilmos](https://hu.wikipedia.org/wiki/L%C3%A1z%C3%A1r_Vilmos_%28ezredes%29) és [Dessewffy Arisztid](https://hu.wikipedia.org/wiki/Dessewffy_Arisztid) serege. Főterén vesszőzték meg [Maderspach Károlynét](https://hu.wikipedia.org/w/index.php?title=Maderspachn%C3%A9_Buchwald_Franciska&action=edit&redlink=1).

**A dualista Magyarországon**

[1872](https://hu.wikipedia.org/wiki/1872)-ben feloszlatták a Határőrvidéket és Karánsebest az újraszervezett [Szörény vármegye](https://hu.wikipedia.org/wiki/Sz%C3%B6r%C3%A9ny_v%C3%A1rmegye) székhelyévé nyilvánították. [1873](https://hu.wikipedia.org/wiki/1873)-ban [törvényhatósági jogú városi](https://hu.wikipedia.org/wiki/T%C3%B6rv%C3%A9nyhat%C3%B3s%C3%A1gi_jog%C3%BA_v%C3%A1ros) rangot kapott. [1877](https://hu.wikipedia.org/wiki/1877)-ben elvesztette városi rangját és községgé minősítették vissza. [1881](https://hu.wikipedia.org/wiki/1881)-ben, [Krassó-Szörény vármegye](https://hu.wikipedia.org/wiki/Krass%C3%B3-Sz%C3%B6r%C3%A9ny_v%C3%A1rmegye) megszervezésével megyeszékhelyi rangját is elveszítette és járásszékhely lett.

A század második felében gazdasága marhavásárairól, bőr- és faiparáról volt nevezetes. 1877-től 1881-ig furnérgyár, 1895-től városi téglagyár, 1902-ben csapszeggyár és több faipari cég működött benne.

Az önálló román ortodox egyházszervezet megszületésével [1864](https://hu.wikipedia.org/wiki/1864)-ben idehelyezték az egyik új bánáti ortodox püspökség székhelyét. Ennek köszönhetően fontos román kulturális központtá vált. [1863](https://hu.wikipedia.org/wiki/1863)-ban itt nyílt meg a Bánát első közkönyvtára. Az első püspök, a [brassói](https://hu.wikipedia.org/wiki/Brass%C3%B3) származású [Ioan Popasu](https://hu.wikipedia.org/w/index.php?title=Ioan_Popasu&action=edit&redlink=1) teológiai szemináriumot és tanítóképzőt szervezett és [1875](https://hu.wikipedia.org/wiki/1875)-ben az ő kezdeményezésére indult meg a román kaszinó. [1885](https://hu.wikipedia.org/wiki/1885)-ben az egyházmegye nyomdát is alapított.

Kárpótlásul a Határőrvidék idején élvezett politikai önkormányzat elvesztéséért az ezredhez tartozott hetven község volt határőr lakosai és leszármazottaik megkapták a jogot, hogy közhasználatú javaikat (erdőket, legelőket stb.) önkormányzati elv szerint igazgassák, hasznukat közösségi és kulturális célokra fordíthassák. Ez volt az ún. karánsebesi vagyonközösség intézménye, amelyet végső formájában a várost korábban Bem ellen védő [Traian Doda](https://hu.wikipedia.org/w/index.php?title=Traian_Doda&action=edit&redlink=1) tábornok szervezett meg [1879](https://hu.wikipedia.org/wiki/1879)-ben.

[1871](https://hu.wikipedia.org/wiki/1871)-ben az állam a korábbi Oberschule helyén [polgári iskolát](https://hu.wikipedia.org/w/index.php?title=Polg%C3%A1ri_iskola&action=edit&redlink=1) szervezett német és román tagozattal. [1876](https://hu.wikipedia.org/wiki/1876)-ban az állami polgári és elemi iskolákban egységesen magyar tannyelvet vezettek be. [1882](https://hu.wikipedia.org/wiki/1882)-ben lakói Teaian Doda vezetésével delegációt vezettek [Trefort Ágostonhoz](https://hu.wikipedia.org/wiki/Trefort_%C3%81goston) a kérvénnyel, hogy – [Naszód](https://hu.wikipedia.org/wiki/Nasz%C3%B3d) mintájára – engedélyezze a vagyonalap költségén román tannyelvű gimnázium fölállítását. Trefort a kérvényt elutasította. [1907](https://hu.wikipedia.org/wiki/1907)-ben, részben a vagyonközösség pénzéből, állami (magyar tannyelvű) gimnáziumot alapítottak a városban.

[1876](https://hu.wikipedia.org/wiki/1876)-tól vasút kötötte össze [Temesvárral](https://hu.wikipedia.org/wiki/Temesv%C3%A1r), [1878](https://hu.wikipedia.org/wiki/1878)-tól Orsovával. [1882](https://hu.wikipedia.org/wiki/1882)–[1885](https://hu.wikipedia.org/wiki/1885)-ben a település [vízerőművet](https://hu.wikipedia.org/wiki/V%C3%ADzer%C5%91m%C5%B1) épített és az akkori [Magyarországon](https://hu.wikipedia.org/wiki/Magyarorsz%C3%A1g) a legelsők között vezette be az utcai villanyvilágítást. [1887](https://hu.wikipedia.org/wiki/1887)-ben visszakapta városi címét.

[1881](https://hu.wikipedia.org/wiki/1881) és [1888](https://hu.wikipedia.org/wiki/1888) között a magyarul egyébként nem beszélő Traian Doda képviselte a budapesti országgyűlésben. Mivel a kormány politikája elleni tiltakozásul nem mutatta föl megbízólevelét, [1888](https://hu.wikipedia.org/wiki/1888). [január 11-én](https://hu.wikipedia.org/wiki/Janu%C3%A1r_11.) mandátumát megsemmisítették. Az emiatt kitűzött újabb választást [február 8-án](https://hu.wikipedia.org/wiki/Febru%C3%A1r_8.) Doda híve, Mihai Popoviciu nyerte, aki szintén nem mutatta föl megbízólevelét, ezért az ő mandátumát is megsemmisítették. A karánsebesi választók és a [Román Nemzeti Párt](https://hu.wikipedia.org/w/index.php?title=Rom%C3%A1n_Nemzeti_P%C3%A1rt&action=edit&redlink=1) ekkor a mandátumot felajánlotta [Mocsáry Lajosnak](https://hu.wikipedia.org/wiki/Mocs%C3%A1ry_Lajos), aki az erőszakos magyarosítással való szembehelyezkedése miatt már kilépni kényszerült a [Függetlenségi Párból](https://hu.wikipedia.org/wiki/Negyvennyolcas_F%C3%BCggetlens%C3%A9gi_P%C3%A1rt). Mocsáry utolsó ciklusát a karánsebesi román választók képviselőjeként töltötte a parlamentben.

Az időszak végén négy jelentősebb pénzintézete is működött: a nemzetiségileg vegyes vezetésű Karánsebesi Első Takarékpénztár ([1877](https://hu.wikipedia.org/wiki/1877)), a főleg német Karánsebesi Új Takarékpénztár ([1890](https://hu.wikipedia.org/wiki/1890)) és három román, a Severineana ([1898](https://hu.wikipedia.org/wiki/1898)), a Șebeșana ([1901](https://hu.wikipedia.org/wiki/1901)) és a Poporală ([1906](https://hu.wikipedia.org/wiki/1906)). [1907](https://hu.wikipedia.org/wiki/1907)-ben az ugyanazon évben megalakult Karánsebesi I. Faipar Rt. 1500 főt foglalkoztatott. [1909](https://hu.wikipedia.org/wiki/1909)-ben [kaptafagyárat](https://hu.wikipedia.org/wiki/Kaptafa) is létrehoztak a városban.

A dualista rendszer utolsó két évtizedében a magyar politikai osztállyal jó kapcsolatban álló egykori rendőrkapitány, a három középiskolai osztályt végzett Constantin Burdea és köre irányította. Burdea [1895](https://hu.wikipedia.org/wiki/1895) és [1904](https://hu.wikipedia.org/wiki/1904) között a város polgármestere, [1906](https://hu.wikipedia.org/wiki/1906)-tól a választókerület országgyűlési képviselője volt, közben pedig a vagyonközösség elnöki tisztét is betöltötte. A város tisztviselői karának ⅔-át mindvégig román, azonkívül főleg német anyanyelvűek alkották, a városi tanácsi ülések és a belső ügyvitel hivatalos nyelve a román volt (a gyakorlatban a magyarral és a némettel vegyesen).

[1919](https://hu.wikipedia.org/wiki/1919). [január 27.](https://hu.wikipedia.org/wiki/Janu%C3%A1r_27.) és [április 16.](https://hu.wikipedia.org/wiki/%C3%81prilis_16.) között francia megszállás alatt állt.

A két világháború közötti új ipari vállalkozások a Vagyonközösség erdeihez kapcsolódtak: bútoripari, parkett- és [furnérüzemek](https://hu.wikipedia.org/wiki/Furn%C3%A9r). Az [1940-es évek](https://hu.wikipedia.org/wiki/1940-es_%C3%A9vek) első felében börtönében raboskodott a [Román Kommunista Párt](https://hu.wikipedia.org/w/index.php?title=Rom%C3%A1n_Kommunista_P%C3%A1rt&action=edit&redlink=1) későbbi vezérkara, [1940](https://hu.wikipedia.org/wiki/1940) és [1943](https://hu.wikipedia.org/wiki/1943) közt [Nicolae Ceaușescu](https://hu.wikipedia.org/wiki/Nicolae_Ceau%C8%99escu) is. A szocializmus idején több új gyárat is alapítottak, amelyek [1989](https://hu.wikipedia.org/wiki/1989) után csődbe mentek: többek között [1971](https://hu.wikipedia.org/wiki/1971)-ben egy gépgyárat is. [1979](https://hu.wikipedia.org/wiki/1979)-ben katonai repülőteret létesítettek, amely ma már a polgári repülést szolgálja. Az [1949](https://hu.wikipedia.org/wiki/1949)-ben fölszámolt püspökség [1994](https://hu.wikipedia.org/wiki/1994)-ben alakult újjá. [1995](https://hu.wikipedia.org/wiki/1995)-ben kapott megyei jogú városi címet.

forrás: https://hu.wikipedia.org/wiki/Karánsebes